Azərbaycan rayonları su altında qaldı » Karabakhmedia.Az
Azərbaycan rayonları su altında qaldı
Tarix:6-10-2015, 00:24 Kateqoriya:Manşet / Gündəm
Bu gün Azərbaycanın bir neçə rayonuna leysan yağışlar yağıb.
Karabakhmedia.az-ın məlumatına görə, bəzi rayonlarda gecədən, bəzilərində isə səhər saatlarından başlayan güclü yağışlar selin yaranmasına səbəb olub.
Hadisənin baş verdiyi rayonlardan biri Goranboydur. Sakinlərin sözlərinə əsasən, bu gün səhər radələrindən başlamış güclü leysan yağışları küləklə müşayiət olunub.
Nəticədə yaranan sel suları Goranboy rayonunun Səfikürd kəndi də daxil olmaqla, digər bir neçə kəndlərə də ziyan vurub. Belə ki, su arxları dolub daşaraq kənardakı evlərə, əkin sahələrinə ziyan vurub, həyətləri lil qatı örtüb. Eyni zamanda, həyətyanı sahələrə, tövlələrə, mal-qaraya ziyan dəyib, toyuq-cücəni sel aparıb.
Təbii fəkalət cənub bölgəsindən də yan keçməyib. Ekologiya və Təbii Sərvətlər Nazirliyinin Lənkərandakı Regional Hidrometeoroloji Stansiyasının məlumata görə, ən güclü yağış Lənkəran rayonu ərazisində müşahidə olunub.
Burada təxminən 12 saat ərzində yağan yağıntıların həcmi 53 mm olmaqla aylıq normanın 21 faizini təşkil edib. Astara rayonunda da yağıntıların həcmi 34,6 mm təşkil edərək, aylıq normadan 10-21 faiz yuxarı həddə çatıb.
Həmçinin, güclü külək səbəbindən bəzi yerlərdə ağaclar qırılaraq elektrik naqillərinin üzərinə düşüb, rayonunun 40-a yaxın kəndinə, eləcə də şəhərin bir çox hissəsinə gecə saatlarında enerji verilişi dayanıb.
ANS PRESS-in şimal bürosundan aldığımız məlumata görə, hadisə şimal bölgələrində də baş verib. Belə ki, güclü leysan yağışları ən çox Quba və Xaçmaz bölgələrində müşayiət olunub.
Şəhərin şimalındakı Arvançay çayı daşıb, küçələrdə keçilməz lil qatı yaranıb. Sel 40-a yaxın toyuq və cücəni tələf edib, minik avtomobillərinin içinə su dolub. Sakinlərin sözlərinə görə, gecə səhərədək həyətlərdən bir metr hündürlüyündə sel suları axıb.
Şəhərin şimalındakı 16 mənzillik yaşayış binasının sakinləri sel və lil qatına görə uşaqları evdən bayıra çıxara bilmədiklərindən məktəbə göndərməyiblər. Hazırda rayonda leysan yağışı davam edir.
Rayon Fövqəladə Hallar Komissiyasının rəisi Yetkin Məmmədovun sözlərinə görə, hazırda müraciətlərə baxılır, dəyən ziyanın aradan qaldırılması istiqamətində tədbirlər görülür.